b'\n_START_ARTICLE_\nPrile\xc5\xbeni stik\n_START_PARAGRAPH_\nPrile\xc5\xbeni stik je stik med sosednjima celicama ali vrstama tkiva, ki ju trdno povezuje. Med prile\xc5\xbene stike uvr\xc5\xa1\xc4\x8damo dr\xc5\xbeek (dezmosom), hemidezmosom, pasasti prile\xc5\xbeni stik (zonula adherens)._NEWLINE_Celice v tkivih in organih morajo biti med seboj povezane in pri\xc4\x8dvr\xc5\xa1\xc4\x8dene na komponente zunajceli\xc4\x8dnega matriksa in zato so se razvile razli\xc4\x8dne vrste prile\xc5\xbenih stikov. V prile\xc5\xbenem stiku se nahajajo povezovalne beljakovine, preko katerih se beljakovine citoskeleta v eni celici povezujejo z beljakovinami citoskeleta v drugi celici in z beljakovinami zunajceli\xc4\x8dnega matriksa. Prile\xc5\xbeni stiki pri\xc4\x8dvrstijo celice med seboj, po drugi strani pa omogo\xc4\x8dajo tkivu tudi strukturno kohezijo. Najve\xc4\x8d se jih nahaja v tkivih, ki so neprestano izpostavljena mehanskim obremenitvam (na primer ko\xc5\xbea, sr\xc4\x8dna mi\xc5\xa1i\xc4\x8dnina).\n_START_SECTION_\nDr\xc5\xbeki\n_START_PARAGRAPH_\nDr\xc5\xbeki ali dezmosomi izgledajo kot zakovice med dvema sosednjima celicama. Intermediarni filamenti, sestavljeni iz keratina in dezmina, se v prile\xc5\xbenem stiku pri\xc4\x8dvrstijo na pritrjevalne beljakovine, ki na citoplazemski strani celi\xc4\x8dne membrane oblikujejo \xc4\x8dvrsti plak. Na citoplazemski plak so vezane molekule kadherina, ki imajo vlogo povezovalne beljakovine in se skozi membrano razprostirajo izven celice ter se mo\xc4\x8dno pritrdijo na kadherinske molekule, ki molijo iz sosednje celice.\n_START_SECTION_\nHemidezmosomi\n_START_PARAGRAPH_\nTudi hemidezmosomi tvorijo zakovicam podobne strukture, vendar povezujejo celi\xc4\x8dni citoskelet s komponentami zunajceli\xc4\x8dnega matriksa, kot je na primer bazalna lamina, ki se nahaja pod epitelijem. Nanje se, kot na dezmosome, pritjujejo intermediarni filamenti, vendar pa imajo vlogo povezovalne beljakovine integrini namesto kadherinov.\n_START_SECTION_\nPasasti prile\xc5\xbeni stik\n_START_PARAGRAPH_\nNa pasasti prile\xc5\xbeni stik (zonula adherens) se pritrjujejo aktinski filamenti. Celico povezuje bodisi s sosednjo celico bodisi s komponentami zunajceli\xc4\x8dnega matriksa. V primeru povezave s sosednjo celico so v vlogi povezovalnih beljakovin kadherini (kot pri dr\xc5\xbekih), \xc4\x8de pa povezujejo celico z zunajceli\xc4\x8dnim matriksom pa integrini (kot pri hemidezmosomih). Prile\xc5\xbeni stiki, ki povezujejo dve celici med seboj, izgledajo kot pas, ki obdaja vso celico, pri povezavi celice z zunajceli\xc4\x8dnim matriksom pa dajejo videz majnih to\xc4\x8dk, zato te imujejo tudi to\xc4\x8dkasti prile\xc5\xbeni stiki.'